ดอลล์อ่อนค่า ตลาดวิตกเฟดชะลอขึ้นดอกเบี้ยหลังเงินหยวนร่วงหนัก
ดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (12 ส.ค.) เนื่องจากนักลงทุนไม่แน่ใจว่าธนาคารกลางสหรัฐ (FED) จะปรับขึ้นอัตราดอกเบี้ยในเดือนก.ย. หลังจากที่สกุลเงินหยวนของจีนร่วงลงอย่างหนัก
13 ส.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.1162 ดอลลาร์สหรัฐ จาก 1.1035 ดอลลาร์สหรัฐ ขณะที่เงินปอนด์เพิ่มขึ้นที่ 1.5608 ดอลลาร์สหรัฐ จากระดับ 1.5564 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 124.22 เยน จาก 125.15 เยน และลดลงเมื่อเทียบกับฟรังก์สวิสที่ระดับ 0.9743 ฟรังก์ จาก 0.9892 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7374 ดอลลาร์สหรัฐ จากระดับ 0.7291 ดอลลาร์
ดอลลาร์สหรัฐปรับตัวย่ำแย่ เนื่องจากนักลงทุนเริ่มไม่แน่ใจเกี่ยวกับกระแสคาดการณ์ที่ว่าเฟดจะเริ่มปรับขึ้นอัตราดอกเบี้ยในเดือนก.ย. หลังการร่วงลงต่อเนื่องของสกุลเงินหยวนเมื่อวานนี้ ซึ่งเป็นช่วง 1 วันหลังจากที่ธนาคารกลางจีนตัดสินใจปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น
บรรดานักวิเคราะห์กล่าวว่า ความเคลื่อนไหวของจีนทำให้มีความไม่แน่นอนเกี่ยวกับช่วงเวลาการปรับขึ้นอัตราดอกเบี้ยของเฟดในปีนี้ และนักลงทุนจำนวนมากมองว่ามีความเป็นไปได้น้อยที่เฟดจะขึ้นดอกเบี้ยในเดือนก.ย.นี้ นอกจากนี้ นักลงทุนยังรอดูข้อมูลยอดค้าปลีกเดือนก.ค.ของสหรัฐ ที่จะมีการเปิดเผยในวันนี้ เพื่อประเมินภาพรวมที่ชัดเจนมากขึ้นเกี่ยวกับการฟื้นตัวทางเศรษฐกิจของประเทศ